text: Fik sin bil stjålet - forsikringsselskab nægtede at betale erstatning
  18 maj 2011 kl. 15.04
  Kæmpede fire år for at få erstatning for stjålet bil. Fik det først efter at sagen blev omtalt i TV Syd.
  Efter flere års kamp mod sit forsikringsselskab får Kell Harling fra Esbjerg nu alligevel erstatning.
  I fire år har forsikringsselskabet Tryg ellers afvist at betale erstatning for en stjålet bil - men efter at sagen har været omtalt  i TV Syd har selskabet - til Kell Harling store glæde - ombestemt sig.
  Det var altså først efter tredje gang, Kell Harling klagede over Trygs afgørelse, at forsikringsselskabet valgte at kaste håndklædet i ringen og udbetale erstatning. Det var med TV SYDs mellemkomst, og forbrugerrådet kritiserer nu hele sagsforløbet.
  I forbrugerrådet er afdelingsleder Vagn Jelsø nemlig ikke overrasket over afslutningen på forsikringssagen fra Esbjerg.
  Han oplever ofte udskældte virksomheder vende på en tallerken, når medierne tager sagerne op.
  Siden 2007 har Kell Harling forsøgt at få erstatning for sin Opel Omega, som han meldte stjålet, og som senere blev fundet udbrændt på en mark. 
  Istedet for erstatning blev Kell Harling meldt til politiet for forsikringssvindel, hvilket resulterede i, at han efterfølgende blev tiltalt for selv havde brændt sin bil af. 
  Kell Harling blev frikendt i retten alligevel, men alligevel nægtede Tryg at udbetale en erstatning.
  Før sagen kom i TV Syd.
  